Mäntymäki ja näkymä sieltä itään. Taustalla Töölönlahti.
Näkymä Mäntymäeltä länteen. Mäntymäen kentän takana Töölön kisahalli.
**Mäntymäki** (ruots. *Tallbacka*) on kallioinen ja metsäinen kukkula Helsingissä Eläin­tarhan alueen etelä­laidalla lähellä Töölön­lahtea. Sen ohi kulkee etelä- ja itä­puolitse Helsinginkatu, pohjoispuolitse Mäntymäentie. Länsi­puolella kukkulan edustalla on laaja aukio, Mänty­mäen kenttä.

Historia
--------

Alueella sijaitsi 1800-luvulla kaupungilta vuokratulla tontilla *Tallberg*-niminen huvila. Nimi Tallbacka tuli käyttöön 1890-luvulla. Myös nykyinen suomenkielinen käännösnimi oli käytössä jo vuonna 1901 ja virallistettiin 1909. Mäntymäen pohjoisreunassa on vanha puutalo, niin sanottu Mäntymäen Mökki, joka alun perin oli Mäntymäen toisella puolella sijainneen pumppu­aseman vartio­tupa ja vartijan työ­suhde­asunto. Nykyisin siellä toimii työhuoneyhteisö, mökkiä myös vuokrataan muille.*lähde?* Vanhoissa valokuvissa erottuva Mäntymäen mäntysiluetti on ajan kuluessa lehtipuuvaltaistunut.

Mäntymäki on 1900-luvun alusta lähtien ollut työväenliikkeen ja sosiali­demokraattien kokoontumispaikka, jossa on pidetty muun muassa vappujuhlia. Vuoden 1918 sisällissodan aikana Mäntymäelle perustettiin hautausmaa, johon haudattiin rintamalla kaatuneita punakaartilaisia. Sodan päätyttyä vainajat siirrettiin Malmin hautausmaan joukkohautaan.

Mäntymäen kenttä
----------------

Mäntymäen kenttä (ent. Messukenttä) on laaja aukio Mänty­mäen länsi­puolella, kukkulan ja Töölön kisahallin välissä. Sen läntistä reunaa pitkin kulkee Olympiastadionille johtava Paavo Nurmen tie. Aukion pohjoispuolella, Stadionin edustalla on Paavo Nurmen patsas, länsilaidassa Lasse Virénin patsas.

Nimi Messu­kenttä vahvistettiin vuonna 1956. Tuohon aikaan nykyinen Töölön kisahalli oli Messu­halli, jossa järjestettiin messuja ja muita näyttelyjä, ja suurten messujen aikana viereinen Messukenttäkin oli osana näyttelyaluetta. Vuonna 1962 aukion itäreunaan, Mäntymäen eteen, rakennettiin väli­aikaiseksi tarkoitettu Messu­hallin lisärakennus, yleisesti Helsingin rumimpana rakennuksena pidetty C-messu­halli eli ns. Kansojen halli, joka purettiin 1975 Suomen Messujen muutettua uuteen Messukeskukseen Itä-Pasilaan. Samoihin aikoihin aukion nimi muutettiin Mäntymäen kentäksi.

Mäntymäen kenttä toimii läheisiin julkisiin rakennuksiin kuten Stadioniin, Töölön kisa­halliin ja Oopperaan liittyvänä pysäköinti­alueena. Suomen Messujen muutettuakin siellä on toisinaan järjestetty myös yleisö­tapahtumia, muun muassa tivoleita, ja myös Sirkus Finlandian teltta on aikoinaan ollut useita kertoja pystytettynä sinne. Aukion kohdalla olevalla osalla Mänty­mäen­tietä on vuosittain myös käytössä muun muassa Helsinki City Marathonin ja Naisten Kympin lähtöpaikka.

Suunnitellun Pisararadan Töölön asema rakennettaisiin lähelle Mäntymäkeä. On ehdotettu, että sen valmistuessa tai mahdollisesti jo aikaisemmin osa nykyisin Elielinaukiolla olevista, Mannerheimintietä pitkin kulkevien bussilinjojen päätepysäkeistä siirrettäsiin Mäntymäen kentälle.

Lähteet
-------

1. 1 2 3  *Helsingin kadunnimet, Helsingin kaupungin julkaisuja nro 24*, s. 123. Helsingin kaupungin nimistötoimikunta, 1970.
2. ↑  Eläintarhan alueenympäristöhistoriallinen selvitys (PDF) (s. 93)  2013. Helsingin kaupunkisuunnitteluvirasto. Viitattu 5.4.2023.
3. ↑  *Iso tietosanakirja, 9. osa (Mustonen-Pielisjärvi)*, s. art. Mäntymäki. Otava, 1985.
4. ↑  Vappua vietetään tutuilla paikoilla Ympäristöministeriö, Museovirasto. Viitattu 15.5.2012. [vanhentunut linkki]
5. ↑  Mäntymäki on tärkeä muistinpaikka  17.5.2013. Tiedonantaja. Viitattu 3.2.2017.
6. 1 2  Kaija Hackzell, Kirsti Toppari: *Töölön tullin molemmin puolin, Helsingin vanhoja kortteleita 5*, s. 172. Sanoma Oy, 1997. ISBN 951-97555-1-9.
7. ↑  Helsinki City Marathon: tapahtuma *helsinkicitymarathon.fi*. Viitattu 15.5.2012.
8. ↑  Naisten Kymppi 2012, reittikartta *naistenkymppi.fi*.  Arkistoitu 8.3.2012. Viitattu 15.5.2012.
9. ↑  Pisara-radan vaikutukset pintaliikenteeseen, Luonnos 30.3.2012 (PDF) Helsingin seudun liikenne (HSL), Helsingin kaupunkisuunnitteluvirasto. Viitattu 15.5.2012.